《奉赠徐健庵前辈》
明代·汪琬

娄水之所经，嵯峨玉山塔。羡此一隅地，人杰踵相蹑。

公家伯仲叔，埙篪互酬答。翻然排天门，声望后先接。

中朝共推仰，号为冠盖甲。长公最雄迈，户外朋簪盍。

慰问倾篚筐，宴笑倒樽榼。频躧长者履，且置诸生榻。

辟若大瀛海，众流鲜不纳。胸期极潇洒，经术况淹洽。

观其所著书，无语肯落夹。壮采陈绘组，宏音振镗鞳。

当今右文时，诏修经国业。已开兰台局，匪但给笔札。

前史颇浩瀚，殊论苦未协。学识如长公，才又富开阖。

发凡必超妙，寓思当周匝。下上三百载，历历在眉睫。

何不任著述，俾作群贤法。幸绸金匮余，奴仆命寿晔。

作者简介：汪琬（1624—1691年），字苕文，号钝庵，初号玉遮山樵，晚号尧峰，小字液仙。长洲（今江苏苏州）人，清初官吏学者、散文家，与侯方域、魏禧，合称明末清初散文“三大家”。顺治十二年进士，康熙十八年举鸿博，历官户部主事、刑部郎中、编修，有《尧峰诗文钞》、《钝翁前后类稿、续稿》。